
Datum:
26. 9. 2025 
Predlog amandmajev k Predlogu zakona o izvajanju Uredbe (EU) o tujih subvencijah, ki izkrivljajo notranji trg (ZIUTS)
K 1. členu
Besedilo 1. člena se spremeni tako, da se glasi:
»Ta zakon določa pristojne organe za izvajanje Uredbe (EU) 2022/2560 Evropskega parlamenta in Sveta z dne 14. decembra 2022 o tujih subvencijah, ki izkrivljajo notranji trg (UL L št. 330 z dne 23. 12. 2022, str. 1), zadnjič popravljene s Popravkom (UL L, št. 2024/90559 z dne 17. 9. 2024), (v nadaljnjem besedilu: Uredba 2022/2560/EU), sporočanje informacij o tujih subvencijah, zagotavljanje informacij države članice EU, uvedbo in postopek preiskave ter administrativno sankcijo v zvezi z izvajanjem Uredbe 2022/2560/EU.«

Obrazložitev:
Amandma sledi mnenju ZPS. Besedilo »nazadnje popravljena s Popravkom« se nadomesti z besedilom »zadnjič popravljena s Popravkom«, kar je nomotehnično ustreznejši zapis. V oklepaju se navede pravilna oznaka objave popravka (UL L, 2024/90559 z dne 17. 9. 2024). V 1. členu predloga zakona je določeno, da se s predlogom zakona določa tudi nadzor nad izvajanjem Uredbe 2022/2560/EU, kar ni ustrezno, zato je potrebno besedilo »za nadzor nad njenim izvajanjem« črtati.  Vsebina 1. člena predloga zakona ne povzema celotne vsebine predloga zakona in delno ni ustrezna, zato je treba besedilo preoblikovati, tako da bo dejansko odražalo vsebino predloga zakona. Predmet predlagane ureditve in bistvena vsebina predloga zakona je tudi sporočanje informacij o tujih subvencijah, zagotavljanje informacij države članice EU ter uvedba in postopek preiskave, kar iz besedila predlaganega 1. člena ni razvidno, gre pa za pomembno vsebino. Izraz »sankcija« se zaradi notranje usklajenosti predloga zakona nadomesti z izrazom »administrativna sankcija«.
Nov 1.a člen:

Za 1. členom se doda nov 1.a člen, ki se glasi:

»1.a člen 

(opredelitev izrazov)

Izrazi, uporabljeni v tem zakonu, pomenijo enako kot izrazi v Uredbi 2022/2560/EU.«
Obrazložitev:
Amandma sledi mnenju ZPS. Zaradi večje jasnosti in določnosti besedila zakonskih določb se v besedilo predloga zakona doda nov člen z naslovom »opredelitev izrazov«, ki bo določil enak pomen izrazov, kot so opredeljeni v Uredbi 2022/2560/EU.
K 2. členu:
Napovedni stavek 2. člena se spremeni tako, da se glasi:

»Organi, pristojni za izvajanje Uredbe 2022/2560/EU in tega zakona, so v skladu s predpisi, ki urejajo koncentracije in postopke javnega naročanja:«

Obrazložitev:
Amandma sledi mnenju ZPS. Namen predloga zakona je določitev ukrepov za učinkovito izvajanje Uredbe 2022/2560/EU na ozemlju Republike Slovenije. Izraz »javnih naročil« se nadomesti s pravilnejšim izrazom »postopkov javnega naročanja« oziroma se zaradi jasnosti in določnosti besedilo nadomesti z besedilom »predpisi, ki urejajo koncentracije in postopke javnega naročanja«.  
K 3. členu:
V 3. členu se besedilo »sankcije za oviranje postopka« nadomesti z besedilom »administrativne sankcije za oviranje preiskave«.
Obrazložitev:
Amandma sledi mnenju ZPS. Naslov 8. člena predloga zakona je »sankcija za oviranje preiskave«, zato se zaradi uskladitve besedila 3. in 8. člena predloga zakona uporabi izraz »sankcija za oviranje preiskave«. Zaradi poenotenja izrazov v celotnem besedilu predloga zakona se izraz »sankcija« nadomesti z izrazom »administrativna sankcija«.
K 4. členu:
V prvem odstavku 4. člena se za besedo »pristojnosti« doda beseda »morda«.

V drugem odstavku 4. člena se za besedama »osebe, ki« doda beseda »morda«.

V tretjem odstavku 4. člena se za besedama »Ministrstvo o« doda beseda »morebitnem«.
Obrazložitev:
Amandma sledi mnenju ZPS. V tretjem odstavku 4. člena predloga zakona je določeno, da ministrstvo Evropsko komisijo obvesti o obstoju tuje subvencije, čeprav je v prvem in drugem odstavku 4. člena predloga zakona določeno, da različni subjekti ministrstvo obvestijo o ugotovitvi obstoja tuje subvencije ali o tem, da so se z njo seznanili. Iz prvega odstavka 35. člena Uredbe 2022/2560/EU izhaja, da država članica posreduje Evropski komisiji informacije, kadar meni, da morda obstaja tuja subvencija, ki bi lahko izkrivljala notranji trg. V drugem odstavku 35. člena Uredbe 2022/2560/EU pa je določeno, da fizična ali pravna oseba Evropski komisiji lahko sporoči vse informacije, ki jih ima o tujih subvencijah, ki bi lahko izkrivljale notranji trg. Glede na navedeno se besedilo v vsem treh odstavkih 4. člena predloga zakona dopolni z besedo »morda« oziroma »morebitnem«.
K 5. členu:
V drugem odstavku 5. člena se beseda »domačih« nadomesti z besedo »nacionalnih«.

V tretjem odstavku 5. člena se beseda »predloženih« nadomesti z besedo »posredovanih«. 

V četrtem odstavku 5. člena se za besedo »področja« dodata vejica in besedilo »kot so določena v prvem in drugem odstavku tega člena«.
Obrazložitev:
Amandma sledi mnenju ZPS. V drugem odstavku 5. člena predloga zakona se beseda »domačih« nadomesti z ustreznejšo besedo »nacionalnih«. V tretjem odstavku 5. člena predloga zakona se beseda »predloženih« nadomesti z ustreznejšo besedo »posredovanih«. V četrtem odstavku 5. člena predloga zakona se zaradi jasnosti za besedo »področja« dodata vejica in besedilo »kot so določena v prvem in drugem odstavku tega člena«.

K 6. členu:
Besedilo 6. člena se spremeni tako, da se glasi:

»6. člen

(uvedba preiskave)

(1) Agencija lahko izvede vse preiskave podjetij in podjetniških združenj, potrebne za uporabo določb Uredbe 2022/2560/EU in tega zakona, na podlagi obrazložene pisne odredbe pristojnega sodišča ob navzočnosti dveh polnoletnih prič. 


     (2) Sodišče izda odredbo za preiskavo na predlog agencije, če obstajajo utemeljeni razlogi za sum, da je podana tuja subvencija, ki izkrivlja notranji trg EU v skladu z Uredbo 2022/2560/EU, ter je verjetno, da bo pri preiskavi mogoče odkriti dokaze in podatke, pomembne za postopek. 

(3) Odredbo za preiskavo izda preiskovalni sodnik pri okrožnem sodišču, najpozneje v sedmih dneh od prejetja popolnega predloga za izvedbo preiskave agencije. Agencija lahko predlaga, da sodišče odloči v krajšem roku, ki ne more biti krajši od oseminštiridesetih ur, kadar je to nujno potrebno za pridobitev podatkov, pomembnih za uspešno izvedbo preiskave.

(4) Če se sodnik okrožnega sodišča ne strinja z izdajo odredbe, o tem z obrazloženim mnenjem obvesti agencijo. Agencija lahko zahteva, da o zavrnjenem predlogu odloči senat treh sodnikov okrožnega sodišča. Senat mora odločiti najpozneje v oseminštiridesetih urah od prejetja zahteve in obrazloženega mnenja.

(5) Pred začetkom preiskave se zahteva od tistega, na katerega se nanaša odredba o preiskavi, naj prostovoljno izroči predmete in podatke, ki se iščejo.«

Obrazložitev:
Amandma sledi mnenju ZPS. Zaradi boljše sistematike predloga zakona se 6. člen (preiskava) umesti za 7. člen (uvedba preiskave). Iz obrazložitve k 7. členu predloga zakona izhaja, da mora agencija za preiskavo pridobiti odredbo, kadar izvaja postopke po prvem (zagotavljanje pomoči uradnikom in drugim spremljevalcem) in po drugem odstavku 6. člena (izvedba preiskave in drugih ukrepov), vendar je v besedilu prvega odstavka 7. člena predloga zakona določeno, da agencija lahko na podlagi obrazložene pisne odredbe pristojnega sodišča le izvede vse preiskave podjetij in podjetniških združenj, potrebne za uporabo določb Uredbe 2022/2560/EU in predloga zakona.
K 7. členu:
Besedilo 7. člena se spremeni tako, da se glasi:

»7. člen

     (preiskava)

(1) Agencija v skladu s petim odstavkom 14. člena Uredbe 2022/2560/EU zagotavlja pomoč uradnikom in drugim spremljevalcem, ki jih Evropska komisija pooblasti za izvedbo preiskave, v skladu s pooblastili, ki jih imajo na podlagi drugega odstavka 14. člena Uredbe 2022/2560/EU.

(2) Izvedbo preiskave in drugih ukrepov za ugotavljanje dejstev, ali obstaja tuja subvencija, ki izkrivlja notranji trg, na zahtevo Evropske komisije v skladu s sedmim odstavkom 14. člena Uredbe 2022/2560/EU na vseh področjih, na katerih se tuja subvencija obravnava, opravlja agencija. 
(3) Osebe, ki sodelujejo pri preiskavi so pooblaščene (v nadaljnjem besedilu: pooblaščena oseba agencije), da:

          1. vstopijo v vse prostore, na zemljišča in v prevozna sredstva podjetij ali podjetniških združenj;

2. pregledujejo poslovne knjige in drugo dokumentacijo, povezano s poslovanjem podjetja ali podjetniškega združenja, ne glede na vrsto nosilca, na katerem je zapisana ali shranjena, in imajo pravico do dostopa do vseh informacij, dostopnih podjetju ali podjetniškemu združenju, ki je predmet pregleda;

3. odvzamejo ali pridobijo, ne glede na obliko, kopije, forenzične kopije ali izvlečke iz poslovnih knjig in druge dokumentacije, povezane s poslovanjem podjetja ali podjetniškega združenja, v kakršni koli obliki z uporabo fotokopirnih sredstev ter računalniške opreme podjetja, podjetniškega združenja ali agencije. Če pooblaščene osebe menijo, da je to ustrezno, nadaljujejo tako iskanje informacij in izberejo kopije ali izvlečke v prostorih agencije ali katerih koli drugih za to določenih prostorih ter o tem naredijo uradni zaznamek;

4. zapečatijo poslovne prostore ter zapečatijo in zasežejo poslovne knjige in drugo dokumentacijo, povezano s poslovanjem podjetja ali podjetniškega združenja, za čas trajanja preiskave in v obsegu, potrebnem za njeno izvedbo, vendar skupno za največ dvajset delovnih dni;

5. od katerega koli predstavnika ali predstavnice (v nadaljnjem besedilu: predstavnik) ali osebe, zaposlene v podjetju ali podjetniškem združenju, zahtevajo ustno ali pisno pojasnilo dejstev ali dokumentov, ki se nanašajo na predmet in namen preiskave, ter o tem sestavijo zapisnik. Če pooblaščena oseba zahteva pisno pojasnilo, določi rok, v katerem mora biti pojasnilo predloženo;

6. pregledajo listine, s katerimi lahko ugotovijo istovetnost oseb;

7. opravijo druga dejanja, ki so v skladu z namenom preiskave.

(4) Kadar podjetje ali podjetniško združenje ne dovoli izvedbe preiskave ali če se to upravičeno pričakuje, lahko agencija v skladu s šestim odstavkom 14. člena Uredbe 2022/2560/EU izvede preiskavo ob zagotavljanju pomoči policije. Policija pomoč iz prejšnjega stavka zagotavlja v skladu z zakonom, ki ureja naloge in pooblastila policije.«
Obrazložitev:
Amandma sledi mnenju ZPS. Zaradi boljše sistematike predloga zakona se 6. člen (preiskava) umesti za 7. člen (uvedba preiskave). Zaradi večje jasnosti besedila se v prvem odstavku 6. člena predloga zakona za besedo »pooblastili« dodata vejica in besedilo »ki jih imajo na podlagi«, beseda »iz« pa se črta. Zaradi sistematike, ustrezne vsebinske umeščenosti in večje preglednosti zakonskega besedila se drugi stavek s točkami 1. do 7. umesti v nov tretji odstavek 6. člena predloga zakona, sedanji tretji odstavek postane novi četrti, za besedo »pooblaščene« pa se doda besedilo »(v nadaljevanju: pooblaščena oseba agencije). V 2. točki drugega odstavka 6. člena predloga zakona se besedi »katerih koli« nadomestita z besedo »vseh«. V 3. točki drugega odstavka 6. člena predloga zakona se zaradi jasnosti za besedo »dokumentacije« dodata vejica in besedilo »povezane s poslovanjem podjetja ali podjetniškega združenja,«. Enako tudi v 4. točki drugega odstavka 6. člena predloga zakona. V 5. točki drugega odstavka 6. člena predloga zakona se za besedo »predstavnice« doda besedilo »(v nadaljnjem besedilu: predstavnik)«. Besedilo »predmet ali namen preiskave« se nadomesti z besedilom »predmet in namen preiskave«. V prvem stavku tretjega odstavka 6. člena predloga zakona se besedilo »asistenci policije« nadomesti z besedilom »ob zagotavljanju pomoči policije«. V drugem stavku tretjega odstavka 6. člena predloga zakona se besedilo »Policijska asistenca se zagotavlja« nadomesti z besedilom »Policija pomoč iz prejšnjega stavka zagotavlja«.
K 8. členu:
V naslovu člena se beseda »sankcija« nadomesti z besedama »administrativna sankcija«.

Prvi odstavek 8. člena se spremeni tako, da se glasi:

»Agencija podjetju ali podjetniškemu združenju izreče administrativno sankcijo v obliki enkratnega denarnega zneska v višini največ enega odstotka letnega prometa podjetja ali podjetniškega združenja v predhodnem poslovnem letu, če naklepno ali iz malomarnosti pri preiskavi:

– ovira pooblaščene osebe pri izvajanju nalog iz drugega odstavka 6. člena tega zakona,

– predloži nepopolne poslovne knjige in drugo poslovno dokumentacijo, povezano s poslovanjem podjetja ali podjetniškega združenja,
– na zahtevo za ustno ali pisno pojasnilo dejstev ali dokumentov, ki se nanašajo na predmet ali namen preiskave, kateri koli predstavnik ali predstavnica ali oseba, zaposlena v podjetju ali podjetniškem združenju, napačno ali zavajajoče odgovori, ali če v roku, ki ga določi pooblaščena oseba agencije, ne popravi nepopolnega ali zavajajočega odgovora ali če ne odgovori ali noče dati popolnega odgovora o dejstvih ali dokumentih, ki se nanašajo na predmet in namen preiskave,

– odstrani ali kako drugače poškoduje pečate, s katerimi pooblaščene osebe agencije zapečatijo poslovne prostore ter zapečatijo in zasežejo poslovne knjige ali drugo dokumentacijo za čas trajanja preiskave in v obsegu, potrebnem za njeno izvedbo.
V drugem odstavku 8. člena se besedilo »s katero je odrejena preiskava iz 5. člena tega zakona« nadomesti z besedilom »ki jo izda sodišče za preiskavo na podlagi drugega odstavka 7. člena tega zakona«.

Obrazložitev:

Amandma sledi mnenju ZPS. Zaradi dosledne uporabe izrazov se naslov 8. člena predloga zakona spremeni tako, da se namesto izraza »sankcija« uporabi izraz »administrativna sankcija«. Besedilo prvega odstavka »v skladu z drugim odstavkom 5. člena tega zakona« je napačno oziroma odveč in ga je treba črtati. V prvi alineji prvega odstavka 8. člena predloga zakona se besedilo »ovira pooblaščene osebe pri izvajanju nalog iz drugega odstavka 5. člena tega zakona« zapiše v novo, prvo alinejo, zaradi jasnosti in določnosti se za besedama »poslovno dokumentacijo« dodata vejica in besedilo »povezano s poslovanjem podjetja ali podjetniškega združenja«, namesto sklicevanja na drugi odstavek 5. člena predloga zakona pa se navede pravilno sklicevanje na drugi odstavek 6. člena predloga zakona. V drugi alineji prvega odstavka 8. člena predloga zakona se zaradi uskladitve z besedilom 5. točke drugega odstavka 6. člena predloga zakona beseda »vprašanje« nadomesti z besedo »zahteva«, črta se beseda »glede«, beseda »agencija« se nadomesti s pravilnim izrazom »pooblaščena oseba agencije«, za besedo »dejstvih« pa se dodata besedi »ali dokumentih«. V drugem odstavku 8. člena predloga zakona se besedilo »s katero je odrejena preiskava iz 5. člena tega zakona« nadomesti s pravilnim sklicevanjem in besedilom » ki jo izda sodišče za preiskavo na podlagi drugega odstavka 7. člena tega zakona«.

